**WENKE VIR VERGADERINGS**

Ons onderskat te dikwels die krag van ‘n aanraking, ‘n glimlag, ‘n bemoedigende woord, ‘n oor wat luister, ‘n opregte kompliment of die kleinste omgee daad. Dit alles het die potensiaal om ‘n lewe positief om te keer (Leo Buscaglia)

**Wees jy die oor, die aanraking, die glimlag, die omgee en gee jy die bemoedigende woord en die kompliment!**

1. Ken jou lede, stel belang in jou lede, motiveer jou lede en kweek samehorigheid
2. Moedig lede om naambalkies te dra of maak naamplakkers, so leer almal mekaar ken - veral in die groter takke ken almal nie mekaar nie
3. Moenie negatiewe boodskappe oordra nie
4. Wees altyd positief en entosiasties met jou vergadering, al voel jy nie altyd so nie - jou gemoed word oorgedra aan jou lede!
5. Evalueer vergaderings voortdurend, gooi uit wat nie werk nie
6. Hou vergaderings interessant, leersaam, altyd iets nuuts en laat lede meelewe
7. Laat elke lid betrokke en belangrik voel, betrek elkeen by ‘n vergadering
8. Wees opreg met komplimente, respekteer lede en leer ook van lede
9. Gee erkenning aan elke lid en luister na elke lid. Gee bv punte vir elke VLU geleentheid wat bygewoon word en gee einde van jaar erkenning
10. Tree altyd onpartydig en taktvol op
11. Smoor negatiwiteit en ‘n geskinder onmiddellik! Dit kan jou hele tak negatief beinvloed
12. Kontak lede wat ongelukkig is, bedank of kwaad stook en sorteer dinge uit
13. Wees altyd objektief – ‘n saak het meer as een kant
14. Wees te alle tye goed voorbereid en netjies
15. Straal selfvertroue uit, wees selfversekerd, praat duidelik, dra duidelike inligting oor
16. Sorg dat lede alle inligting kry, al dink jy dis onbelangrik!
17. Skakel selfone af of stel op sag
18. Deeglike voorbereiding, beplanning en entosiasme lei tot suksesvolle vergaderings
19. Moenie alles alleen wil doen nie, dan is VLU nie lekker nie! Jy het lede wat elkeen ‘n deel kan doen, al is dit hoe gering, is dit een minder ding vir jou wat voel asof alles op jou alleen afkom
20. Deur ‘boek te hou’ van takgebeure in loop van jaar, vergemaklik jy verslag invul aan einde van jaar
21. As jy alleen alles doen –baie voorsitsters maak so- soms omdat hul nie samewerking kry nie, of omdat hulle daarvan hou om beheer te hê - en dan bedank agv die druk, weet niemand hoe om aan te gaan nie
22. Glo in jouself, moet nooit sê ‘Ek is nie so dinamies/oulik soos voorganger nie!’

**Jy is jy en jy doen jou ding op jou unieke manier!!!**

1. Onthou, niemand is volmaak nie, gee net jou beste en moenie liggeraak wees oor kommentaar nie – doen selfondersoek en verbeter daarop
2. Moenie dat ander jou ontneem van dit wat vir jou spesiaal is nie
3. Moenie lede toelaat om sommer te bedank oor onbenullighede nie
4. Kuier by ander takke en ruil idees uit
5. Werk deur die jaar saam aan die plakboek en jaarprogram, moenie alles Januarie wil doen nie, dit werk nie – so het van ons al uitgevind!
6. Hou by spertye, begin vergaderings stiptelik, almal se tyd is kosbaar. Moenie laat lede jou manupileer met haastig wees nie, laat hulle hulsef net verskoon
7. Vergaderings hoef nie streng formeel te wees nie, maar wel ordelik.
8. Moenie sit as jy vergadering hou nie – tensy jou voete seer is van die harde werk by die konferensie of skou!
9. Ken jou organisasie en dra elke vergadering ietsie oor VLU aan lede oor – party takke staan hele vergadering af daaraan, kan soms vir lede vervelig word, deel dit gerus op tussen vergaderings
10. Vertel meer oor VLU se ontstaan, gebed, lied, embleem ens
11. Sing gerus VLU lied by vergaderings
12. Hou tak se Huishoudelike reëls op datum en in lyn met Grondwet en Streek se reëls
13. Moet nooit wanneer spreker voorgestel word bv sê; ‘Julle ken almal moes vir ds Piet’ of ‘Die gewilde spreker het tog nie bekendstelling nodig nie’. Stel die persoon behoorlik voor as bv ds Piet Grobler van NG Suidgemeente in Nelspruit en hy kom met ons gesels oor die rol van die vrou in die huwelik
14. Gee handgemaakte geskenke aan sprekers, iets eie aan VLU!
15. Hou verkiesing op die korrekte wyse
16. Stem altyd met ‘n stembriefie vir ‘n persoon in ‘n amp, vir ‘n saak kan daar met hand opsteek gestem word
17. Gee lede geleentheid tot die ampte, moenie namens ‘n ander besluit dat sy nie die amp sal kan hanteer nie
18. Beskou sms’e in goeie lig. Alle voorsitsters hou nie daarvan om herinner te word nie, maar ander verwelkom dit weer
19. Met die eerste vergadering in die nuwe jaar (dis die tak se algemene jaarvergadering) moet die verslag kortliks voorgehou word aan die lede vir goedkeuring – dis vir sommige lede vervelig, maak ‘n kort opsomming van alles wat gebeur het in tak, maar sorg altyd dat daar ietsie spesiaals aangbied word. Veral met die eerste vergadering van die jaar moet die lede lus gemaak word vir die res van die jaar se VLU bedrywighede.
20. Dis altyd goed om te kyk na die vorige persoon se verslag vir insae, maar onthou jy doen jou eie ding op jou eie manier!
21. Maak seker dat alle verslae geteken word!
22. Humor, positiwiteit, aanvaarding van ander en ondersteuning van jou bestuur wat deur jou leiding elkeen ‘n taak het, maak voorsitster wees een groot lekkerte
23. Geniet die geleentheid om voorsitster van jou tak te wees, dis ‘n heerlike, verrykende uitdaging!
24. Vra wanneer jy nie weet nie en leef die VLU gebed uit!

***As jy kan leiding neem, kan jy organiseer***

***As jy beplan, het jy beheer***

***As jy kan motiveer, kan jy aktiveer en delegeer***

***En dan is VLU lekker, keer op keer!***

**Daar is goeie medisyne teen doodwerk, dit word die Jetro medisyne genoem**

**Jetro was Moses se skoonpa, Volgens Eks 18 v 18 en 19 het Jetro besef sy ywerige skoonseun Moses, werk homself morsdood. *DIE WERK IS TE VEEL VIR JOU. JY KAN DIT NIE ALLEEN BEHARTIG NIE. LUISTER NOU NA MY RAAD EN MAG GOD JOU BYSTAAN***

**Toe leer hy Moses om meer doeltreffend te werk te gaan deur bekwame en Godvresende manne aan te stel om die meeste van die werk uit sy hande te neem (nie al die werk nie, Moses het nog steeds iets gedoen – delegeer is nie dat jy niks doen nie) Dit lyk dalk indrukwekkend as ons van die more tot die aand aangaan, maar ons is nie masjiene nie. Ons moet leer om te delegeer en daarom het ons verskillende ampte in ‘n tak wat VLU vir almal lekker maak.**

**Ons moet ander rondom ons onderrig en bemagtig om dinge te doen, dis tog ons doel en missie, hulle doen dinge dalk nog beter as ons, gee hulle net die geleentheid.**

**Die enigste manier hoe ‘n organisasie meer doeltreffend kan funksioneer is wanneer ons saamwerk en elkeen haar geringe deel doen.**

**‘n Betrokke lid is die een wat vertel van die lekker van VLU en ook hierdie lekker positief uitleef sodat ander vrouens ook graag betrokke wil raak.**

**Geniet al die geleenthede wat VLU jul bied!**

**VLUM Presidente**

**Rina Rotgieter**